**Bakı şəhəri İnzibati Məhkəməsinə**

İddiaçı: \_\_\_\_\_\_\_\_\_\_(iddiaçının adı, soyadı, ata adı)

Ünvan:\_\_\_\_\_\_\_\_\_\_\_\_\_\_(iddiaçının faktiki ünvanı)

Əlaqə telefonu: \_\_\_\_\_\_\_\_\_\_\_\_\_\_\_\_

Cavabdeh: Azərbaycan Respublikası Müdafiə Nazirliyi

Ünvan: Bakı şəhəri, Parlament prospekti, 3

**İddia ərizəsi**

*(məcburetmə tələbinə dair)*

Bildirirəm ki, \_\_\_\_\_\_\_\_\_\_(gün,ay,il) ildən \_\_\_\_\_\_\_(hərbi hissənin nömrəsi) saylı hərbi hissənin \_\_\_\_\_\_(sıra sayı) bölüyün \_\_\_\_\_\_\_\_(hərbi vəzifənin adı) olmuşam və Azərbaycan Respublikasının ərazi bütövlüyü uğrunda gedən döyüşlər çərçivəsində \_\_\_\_\_\_\_\_\_(rayonun adı) rayonun \_\_\_\_\_\_\_\_\_\_\_(rayonun dəqiq ərazisi) çevrəsində hərbi xidmət keçmişəm. Hərbi xidmət dövrüm \_\_\_\_\_\_\_\_\_\_\_\_(hərbi xidmət tarixi) kimi əhatə edib.

Bu yaxınlarda Azərbaycan Respublikası Müdafiə Nazirliyinə müraciət edərək mənə müharibə veteranı adı verilməsini xahiş etmişəm.

\_\_\_\_\_\_\_\_\_\_ tarixdə Azərbaycan Respublikası Müdafiə Nazirliyi mənə müharibə veteranı adı verilməsindən imtina edib (həmin məktub mənə \_\_\_\_\_\_\_\_\_\_\_\_\_ tarixdə çatdırılıb). Cavabdeh təşkilat qərarını əsaslandırmayıb.

Aşağıdakılara əsasən hesab edirəm ki, cavabdeh təşkilatın mənə müharibə veteranı adı verilməsindən imtina etməsi qanunsuz və əsassızdır. Buna görə də mənə müharibə veteranı adı verilməsi öhdəliyi cavabdeh təşkilatın üzərinə qoyulmalıdır.

Veteranlar haqqında Qanunun 3-cü maddəsinə əsasən Azərbaycan Respublikasının ərazi bütövlüyü uğrunda döyüş əməliyyatlarında iştirak etmiş şəxslər müharibə veteranları sayılırlar.

Azərbaycan Respublikası Nazirlər Kabinetinin 22 sentyabr 1995-ci il tarixli Qərarı ilə təsdiq edilmiş Müharibə veteranı, silahlı qüvvələr veteranı və əmək veteranı adlarının verilməsi qaydası və şərtləri haqqında Əsasnamənin 1-ci bəndinə əsasən Azərbaycan Respublikasının ərazi bütövlüyü uğrunda 1991-ci il oktyabrın 9-dan 1994-cü il mayın 10-dək döyüş əməliyyatları aparan hərbi hissə və ya orqanların tərkibində hərbi xidmət keçmiş şəxslərə, döyüş əməliyyatları aparan hərbi hissələrə və ya orqanlara döyüş tapşırığının yerinə yetirilməsi üçün e`zam olunmuş hərbi qulluqçulara 10 may 1994-cü il tarixindən sonra döyüş zonasında hərbi xidmət keçərkən yaxud döyüş zonasında döyüş tapşırığının yerinə yetirilməsi ilə bağlı ezamiyyətlərdə olarkən bilavasitə döyüş əməliyyatları ilə əlaqədar xəsarət (yaralanma, travma, kontuziya) almış hərbi qulluqçulara — müdafiə, daxili işlər, milli təhlükəsizlik, ədliyyə, fövqəladə hallar orqanları, Dövlət Sərhəd Xidməti və hərbi hissələr*, Səfərbərlik və Hərbi Xidmətə Çağırış üzrə Dövlət Xidməti* və Xüsusi Dövlət Mühafizə Xidməti və Naxçıvan Muxtar Respublikasının Ədliyyə Nazirliyi tərəfindən verilmiş arayışlar, şəxsi işlər, hərbi biletlər, orden və medallarla təltif olunmaq haqqında vəsiqələr, xəsarət (yaralanma, travma, kontuziya) alma haqqında arayışlar və əmrlərdən çıxarışlar, hərbi döyüşlərdə iştirakı sübut edən başqa sənədlər əsasında müharibə veteranı adı verilir.

Yuxarıda qeyd olunan normativ hüquqi aktların mətnindən görünür ki, mənim hərbi xidmət keçdiyim dövr ərzində müharibə zonasında xidmət keçən şəxslərə hərbi bilet əsasında müharibə veteranı adı verilir.

Mən \_\_\_\_\_\_\_\_\_\_\_(tarix) hərbi xidmət keçmişəm və xidmət keçməyim hərbi biletlə təsdiq olunur. Bundan əlavə, mənim barəmdə hərbi xidmətdən yayındığıma görə cinayət işi açılmayıb və bu hal Hərbi Prokurorluqdan mənə verilmiş arayışla təsdiq olunur.

Göstərilənlərə əsasən hesab edirəm ki, mənə müharibə veteranı adı verilməlidir.

AR İPM-nin 2.1-ci maddəsinə əsasən qanunla başqa aidiyyət qaydası müəyyən edilməmişdirsə, inzibati mübahisələrə dair işlər üzrə məhkəmə icraatı *inzibati-iqtisadi məhkəmələr və inzibati-iqtisadi kollegiyalar* tərəfindən həyata keçirilir.

AR İPM-nin 2.2-ci maddəsinə əsasən inzibati məhkəmə icraatı qaydasında aşağıdakı iddialara baxılır:

2.2.2. inzibati orqanın üzərinə inzibati aktın qəbul edilməsi ilə bağlı müvafiq öhdəliyin qoyulmasına dair iddialara və ya inzibati orqanın hərəkətsizliyindən müdafiəyə dair iddialara (məcburetmə haqqında iddia)

AR İPM-nin 33.1-ci maddəsinə əsasən Məcburetmə haqqında iddia vasitəsi ilə iddiaçı onun arzuladığı inzibati aktı qəbul etmək vəzifəsini cavabdehin üzərinə qoymağı məhkəmədən tələb edə bilər.

AR İPM-nin 8.1.3-cü maddəsinə əsasən inzibati orqanla hakim, dövlət qulluqçusu və ya hərbi qulluqçu arasında mövcud olan və ya əvvəllər mövcud olmuş xidməti hüquq münasibətləri ilə bağlı həmin orqana qarşı iddialara, habelə belə hüquq münasibətlərinin yaranması ilə əlaqədar mübahisələrə iddiaçının xidməti yaşayış sahəsinin olduğu yerin, belə yaşayış sahəsinin olmadığı hallarda yaşayış yerinin, bu halların heç birinin olmadığı təqdirdə isə ilkin inzibati aktı qəbul etmiş inzibati orqanın *(cavabdehin) yerləşdiyi yerin məhkəməsi tərəfindən baxılır.*

*Göstərilənlərə əsasən məhkəmədən*

**Xahiş edirəm:**

Mənə müharibə veteranı adı verilməsi vəzifəsinin Azərbaycan Respublikası Müdafiə Nazirliyinə həvalə edilməsi barədə qərar qəbul edəsiniz.

Qoşma: iddia ərizəsinin surəti və sənədlərin surətləri.